Xalqaro arbitraj sudi Oxus Gold kompaniyasining O‘zbekiston hukumatiga qarshi da’vosini rad etdi

UNCITRAL xalqaro arbitraj sudi Oxus Gold kompaniyasining (Buyuk Britaniya) O‘zbekiston hukumatiga qarshi da’vosini rad etdi. Bu haqda “Gazeta.uz” xabar bermoqda.

2011-yilda O‘zbekiston hukumati korxonani rivojlantirish dasturi va oltin ishlab chiqarishni ko‘paytirishning samaradorligi pastligi tufayli Oxus Gold 50% ulushga ega bo‘lgan “Amantaytau Goldfildz” qo‘shma korxonasini tugatish to‘g‘risida qaror qabul qildi. 2013-yili Oxus Gold xalqaro arbitrajga hukumatning mazkur qaroriga qarshi da’vo kiritdi. Britaniya kompaniyasi, shuningdek, hukumatning 2006-yili Xandiza konidagi qazish ishlariga eksklyuziv huquqdan mahrum etish qaroriga nisbatan ham da’vo kiritgandi. Ushbu kon o‘sha yilning o‘zida Olmaliq tog‘-metallurgiya kombinati ixtiyoriga berildi. Oxus Gold ko‘rilgan zararni 400 million dollar baholadi.
21-dekabr, dushanba kuni arbitraj sudi Oxus Gold’ning “Xandiza” loyihasi bo‘yicha da’vosini to‘liq rad etdi. Shuningdek, kompaniyaning “Amantaytau Goldfildz” qo‘shma korxonasi yuzasidan da’vosi ham qanoatlantirilmadi.